પાનખર ઋતુ હોય, વૃક્ષો કેસરી, લાલ, તપખીરી અને પીળાં રંગો સજી વિસર્જન પહેલાંનો શણગાર સજી ઊભાં હોય – રસ્તા પર ઠેરઠેર ખરેલાં પર્ણો આમતેમ પડેલાં હોય, હવામાં શીતળતા હોય અને પીળો સૂર્યપ્રકાશ પર્ણો વચ્ચેથી ચળાઈને આવતો હોય ત્યારે મને થાય છે એ પગદંડીઓ પર બસ હું ચાલ્યા જ કરું. આવી પળોમાં જાણે બદલાઈ જાઉં છું ! મને હાસ્યવિનોદ ગમે છે. રસમય વાતચીતમાં મને ખૂબ મઝા આવે છે. દલીલો પણ મને ઉતેજિત કરે છે. Ideasની ચર્ચા મને જાગ્રત કરી દે છે. રસમય, ઉત્સાહી અને ધબકતી વ્યક્તિઓનું સાન્નિધ્ય મને પ્રોત્સાહિત કરે છે. વાત ભલે નાની હોય પણ આપોઆપ ખડખડાટ હસી પડયા… એ વખતે હું જીવંત હોઉં છું.